20. век је век даљег убрзаног развоја насеља, када Ваљево постаје важан индустријски, али и културни центар. Током Првог светског рата у непосредној околини Ваљева је вођена Колубарска битка, а сам град се претворио у огромну болницу у којој су лежали рањеници као и оболели од велике епидемије тифуса. Једна последица рата је била и велика учесталост сифилиса у околним селима. Зграда филијале Државне хипотекарне банке је освећена 17. децембра 1939. Током 1930-тих број становника се скоро удвостручио, са 11 на 20 хиљада. За годину дана се давало 1.300 биоскопских "представа", са преко 200.000 гледалаца. Огромна разарања град је доживео и у Другом светском рату, али и на самом крају 20. века, када је у више наврата био бомбардован током НАТО агресије на Србију.